Omm irrakkontat esperjenza qarsa li ġarrbet bintha ta’ disa’ snin għal diversi xhur minħabba li  kienet qed tiġi bbulljata emozzjonalment minn tifla oħra fil-klassi tagħha. Waqt il-programm TVAM, Nathalie Mercieca qalet li konsegwenza ta’ dan l-att bintha bdiet taqta’ nifisha ta’ spiss l-iskola, bit-telefonati jaslu aktar ta’ spiss. Madankollu wara perjodu ta’ żmien innotat li t-telefonati bdew isiru fl-istess ħinijiet iżda xorta waħda damu biex għarfu li t-tifla kienet qed tiġi bbulljata. Hija qalet li kawża tal-bullying kienu jieħdu lil binthom iċ-ċentru tas-saħħa biex jagħmlulha n-nebuliser u saħansitra għamlet ġimgħa l-isptar. Hawnhekk sa għamlulha l-istrument fl-istonku iżda rriżulta li t-tifla ma kellha xejn min-naħa ta’ saħħa. Tabib li tkellem magħhom spjegalha li raw ħafna każijiet bħal dawn u ħafna drabi jkunu każijiet ta’ bullying. Hawnhekk qalet li biet maratona biex jaraw x’kien qed jiġri fejn aktar tard, professjonisti sabu li t-tifla kienet waqgħet f’dipressjoni. Hija qalet li t-tifla ma kinitx qed tiġi bullied fiżikament, iżda emozzjonalment fejn it-tifla spiċċat imwarrba minn sħabha kollha tal-klassi u ma kienx qed ikollha ma’ min tgħid kelma. L-omm qalet li kienet tifla waħda li influwenzat il-klassi kollha kontra bintha u meta għall-bidu bdew jittieħdu passi saħansitra ħareġ li bintha kienet qed tigdeb. Qalet li tant it-tifla li kienet qed tagħmel il-bullying fuq bintha influwenzat lil tal-klassi, li dawn spiċċaw imwerwrin minnha sakemm eventalment ħarġet il-verità kollha. Min-naħa tiegħu, il-President tal-MUT Kevin Bonnelo spjega li każijiet ta’ bullying mhux faċli taqbadhom. Qal li ħafna drabi jkun sottili u mhux dejjem dirett bħal dak fiżiku. Semma każijiet barra minn xtutna fejn tfajliet u ġuvintur neħħew ħajjithom b’idejhom minħabba dan il-fenomenu. Huwa għamel referenza wkoll għas-Cyberbullying, il-bullying fuq l-internet, li fi kliemu huwa sottili u diffiċli ħafna aktar biex tindividwa min hu l-aggressur. Waqt li sostna li każijiet serji għandhom jgħaddu anke f’idejn il-Pulizija, huwa saħaq fuq il-bżonn ta’ aktar kuxjenza dwar dan il-fenomenu li kawża tiegħu ħafna nies jibqgħu jġorru l-effetti tiegħu għall-ħajjithom kollha.